ที่ประชุม ครม. เตรียมพิจารณามาตรการคืนภาษีมูลค่าเพิ่มร้อยละ 5 ให้กับผู้ใช้จ่ายซื้อสินค้าผ่านบัตรเดบิต ในช่วงเดือนกุมภาพันธ์ปีหน้า และก่อนการประชุม ครม. นายกรัฐมนตรีเรียกประชุม คสช. ประเมินสถานการณ์บ้านเมือง
การประชุมคณะรัฐมนตรีซึ่งมีพลเอก ประยุทธ์ จันทรโอชา นายกรัฐมนตรี เป็นประธานการประชุม กระทรวงการคลังจะเสนอมาตรการคืนภาษีมูลค่าเพิ่มร้อยละ 5 ให้กับผู้ใช้จ่ายซื้อสินค้าผ่านบัตรเดบิต โดยมีระยะเวลา 15 วัน เริ่มตั้งแต่ 1-15 ก.พ. 2562 และกำหนดให้ได้รับคืนภาษีมูลค่าเพิ่มได้สูงสุดไม่เกินคนละ 1,000 บาท ซื้อสินค้าไม่เกินคนละ 20,000 บาท ซึ่งเมื่อซื้อสิ้นค้าแล้วจะโอนคืนเงินเข้าบัญชีพร้อมเพย์ตามเลขประจำตัวประชาชนของผู้ถือบัตรเดบิตในเดือนถัดไป



ด้านกระทรวงอุตสาหกรรมจะเสนอ ครม.เห็นชอบแนวทางการช่วยเหลือเอสเอ็มอีและคนตัวเล็ก เพื่อเป็นของขวัญปีใหม่ 2 โครงการ ได้แก่ 1. โครงการประชารัฐเสริมแกร่งการค้าชุมชนหรือโชวห่วยประชารัฐ วงเงิน 10,000 ล้านบาท และ 2. โครงการประชารัฐสร้างโอกาสคนตัวเล็ก ล้มแล้วลุก กรอบวงเงิน 1,800 ล้านบาท



ทั้งนี้ก่อนการประชุม ครม. นายกรัฐมนตรีเรียกประชุม คสช. ประเมินสถานการณ์บ้านเมืองที่เกิดขึ้นในขณะนี้ภายหลังมีคำสั่งหัวหน้า คสช.ปลดล็อกให้พรรคการเมืองสามารถดำเนินกิจกรรมทางการเมืองได้แล้ว มีหลายพรรคการเมืองเริ่มเคลื่อนไหวทั้งในกรุงเทพมหานคร และต่างจังหวัด ทำให้นายกรัฐมนตรีเรียกประชุม คสช. ก่อนการประชุม ครม. เพื่อประเมินสถานการณ์ และเตรียมการหามาตรการรักษาความสงบเรียบร้อยจนกว่าจะมีการเลือกตั้งในปีหน้า
 


อีกทั้งที่ประชุม คสช. จะหารือถึงการอำนวยความสะดวกให้กับประชาชนที่เดินทางไปท่องเที่ยวและกลับภูมิลำเนาในช่วงเทศกาลวันขึ้นปีใหม่ รวมถึงเฝ้าระวังสถานที่สำคัญที่มีประชาชนเข้าร่วมงานส่งท้ายปีเก่าต้อนรับปีใหม่